Do naypisa,
myan saw papādi kan kadwan saw a kapotōtan ni Lebi a yapo do Jerosalem a nangay di Juan,
ta tinoboy da san aāpohen da saw a yangay da iyahes an iya danas Kristo.
Nyaw inpaneknek naw dyira.
Insigīda inpodno na dyiraw no oyod do nakaibahey naw sya dyira a kāna,
“Yaken abas Kristo a inkari no Dyos.”
“Namna,
sino ka?
Imori si Elyas a nagōngar ah?”
inyahes dad Juan.
“Engga!
Taywaran yaken si Elyas?”
initbay ni Juan.
“Na,
imoriw Propitaw a inkari ni Āpo Dyos ah?”
“Engga!”
initbay ni Juan.
“Sigi,
ibahey mo pa an sino ka!
Ibahey mo dyamen tan myan ibahey namen dyirad nanoboyaw dyamen a maynamot dyimo.
Ngay,
sino ka a oyod?”
inyahes da.
Ki inatbay ni Juan a kāna,
“Yaken no nakatongpalan no inpadtwaw ni Propīta Isayas a myan anchiw mangingengengey do let-ang a mangibahebahey so nya a kāna,
‘Tadyan nyo kapangtokto nyo tan makapagsagāna kamo do kangay ni Āpo a akmas maysipataw so rarahan na.’ ”
Ki tinbay dan tinoboy da saw no Parisyowaw a kon da,
“Aysa!
An dya imos Kristo mana si Elyas mana no Propitaw,
āngo ta mangbawtisar ka siras tawotawo saya?”
“Na!
Osaren ko ranom a pangbawtisar,”
inatbay ni Juan.
“Ki ariw asa machisagesagel dyinyo sichangori a dyi nyo a mailasin.
Iyaw nyaya nanawnawdyi kan yaken,
ki adayo a matortoray kan yaken.
Ta an yaken,
ki maikari akwaba mangwasak so itan no tokap na.”
Napariparin saw nyaya tabo do Betanya iyaw asaw a idi do kabtangaw no Oksong a Jordan a pangbabawtisaran Juan.
Do somaronwaw a araw,
naboya ni Juan si Jesos a lomongo dya.
Ki binatan Juan dyirad myanaw daw,
“Chaya dyaw napangaranan naw so Karniro no Dyos a naisagāna dana maidāton do Dyos tan mapakawan tabo tawotawo do gatogatos da.
Iyaw nyayaw bata kwaw dyinyo a nanawnawdyi kan yaken.
Ki aran akma saw,
matortoray a adayo kan yaken,
ta myan dana sīgod sakbay do nakaiyanak ko.
Aran yakenaw do sakbayaw no kabawtisar ko sya,
ki nailasin kwabaw.
Ki nyaw naynamotan na a nangay ako a mangbawtisar dyinyo so ranom tan iya,
ki maipakatoneng dana dyinyo a kapotōtan Israel.”
Sinpangan na,
nyaw inpaneknek ni Juan a maynamot di Jesos a kāna,
“Do nakabawtisar kwaw sya,
ki naboya ko iyaw Ispiritwaw no Dyos a naypabodis a yapo do hanyit a akmas kapaypabodisaw no asa boyit.
Do dāwri,
ki dominna dya,
kan nāw narana minyan dya.
Ta an dyi na inbahey no nanoboyaw dyaken a mangbawtisar ako do ranom,
ayket,
masigorādo kwaba a iya.
Binata naw dyaken,
‘Iyaw tawo a kaboyan monchi so Ispirito a maypābodis a domna dya kan omyan dya,
iyaw mangibawtisar so Ispirito Santo.’
Ki oyodaw a naparin nya,
ta naboya ko a mismo do nakabawtisar kwaw sya,
as kan paneknekan ko dyinyo a iya oyod Anak no Dyos.”